CELEX: 32009D0616
Language: ro
Date: 2009-08-17 00:00:00
Title: 2009/616/CE: Decizia Comisiei din 17 august 2009 privind neincluderea uleiului de petrol CAS 92062-35-6 în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță [notificată cu numărul C(2009) 6303] (Text cu relevanță pentru SEE)

18.8.2009   
            
            
               RO
            
            
               Jurnalul Oficial al Uniunii Europene
            
            
               L 213/26
            
         
      DECIZIA COMISIEI
   
   din 17 august 2009
   privind neincluderea uleiului de petrol CAS 92062-35-6 în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță
   [notificată cu numărul C(2009) 6303]
   (Text cu relevanță pentru SEE)
   (2009/616/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,
   întrucât:
   
               (1)
            
            
               Articolul 8 alineatul (2) din Directiva 91/414/CEE prevede că un stat membru poate autoriza, în decurs de 12 ani de la data notificării directivei respective, introducerea pe piață a produselor de protecție a plantelor conținând substanțe active care nu sunt incluse în anexa I la directiva respectivă și care se află deja pe piață la doi ani de la data notificării, timp în care se efectuează o examinare eșalonată a acestor substanțe în cadrul unui program de lucru.
            
         
               (2)
            
            
               Regulamentele (CE) nr. 1112/2002 (2) și (CE) nr. 2229/2004 (3) ale Comisiei prevăd normele detaliate de punere în aplicare a etapei a patra a programului de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Lista respectivă include uleiul de petrol CAS 92062-35-6.
            
         
               (3)
            
            
               Efectele uleiului de petrol CAS 92062-35-6 asupra sănătății umane și asupra mediului au fost evaluate, pentru o serie de utilizări propuse de notificator, în conformitate cu dispozițiile prevăzute în Regulamentele (CE) nr. 1112/2002 și (CE) nr. 2229/2004. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările relevante, în conformitate cu articolul 21 alineatul (3) din Regulamentul (CE) nr. 2229/2004. Pentru uleiul de petrol CAS 92062-35-6, statul membru raportor a fost Spania și toate informațiile relevante au fost prezentate în martie 2008.
            
         
               (4)
            
            
               Comisia a examinat uleiul de petrol CAS 92062-35-6 în conformitate cu articolul 24a din Regulamentul (CE) nr. 2229/2004. Un proiect de raport de reexaminare pentru substanța respectivă a fost analizat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 12 martie 2009, sub forma raportului de reexaminare al Comisiei.
            
         
               (5)
            
            
               În cursul examinării uleiului de petrol CAS 92062-35-6 de către Comitet, s-a concluzionat, luând în considerare observațiile primite din partea statelor membre, că se poate considera că există indicii clare din care rezultă că substanța activă ar avea efecte nocive asupra sănătății umane, în special pentru consumatori și operatori, întrucât informațiile existente sunt insuficiente pentru a permite stabilirea DZA, DAR și NAEO.
            
         
               (6)
            
            
               Comisia a invitat notificatorul să-și prezinte observațiile cu privire la rezultatele examinării uleiului de petrol CAS 92062-35-6 și la intenția sa de a susține sau nu în continuare includerea acestei substanțe în anexă. Notificatorul și-a prezentat observațiile, acestea fiind examinate cu atenție. În ciuda argumentelor prezentate de notificator, aspectele problematice identificate nu au putut fi înlăturate, iar evaluările efectuate pe baza informațiilor transmise nu au demonstrat că, în condițiile de utilizare propuse, produsele de protecție a plantelor care conțin ulei de petrol CAS 92062-35-6 ar îndeplini în general cerințele prevăzute la articolul 5 alineatul (1) literele (a) și (b) din Directiva 91/414/CEE.
            
         
               (7)
            
            
               Prin urmare, uleiul de petrol CAS 92062-35-6 nu ar trebui inclus în anexa I la Directiva 91/414/CEE.
            
         
               (8)
            
            
               Ar trebui luate măsuri care să garanteze că autorizațiile acordate pentru produsele de protecție a plantelor care conțin ulei de petrol CAS 92062-35-6 sunt retrase într-o perioadă determinată și nu sunt reînnoite, precum și că nu se mai acordă autorizații noi pentru astfel de produse.
            
         
               (9)
            
            
               Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin ulei de petrol CAS 92062-35-6 nu ar trebui să depășească 12 luni, pentru a limita utilizarea stocurilor existente la o singură perioadă de vegetație suplimentară, ceea ce garantează faptul că produsele de protecție a plantelor care conțin ulei de petrol CAS 92062-35-6 rămân disponibile pentru o perioadă de 18 luni de la adoptarea prezentei decizii.
            
         
               (10)
            
            
               Prezenta decizie nu exclude prezentarea unei cereri pentru uleiul de petrol CAS 92062-35-6, în conformitate cu articolul 6 alineatul (2) din Directiva 91/414/CEE și cu Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (4), în vederea unei posibile includeri în anexa I la directiva menționată anterior.
            
         
               (11)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Uleiul de petrol CAS 92062-35-6 nu se include ca substanță activă în anexa I la Directiva 91/414/CEE.
   Articolul 2
   Statele membre se asigură că:
   
               (a)
            
            
               autorizațiile pentru produsele de protecție a plantelor care conțin ulei de petrol CAS 92062-35-6 sunt retrase până la 17 februarie 2010;
            
         
               (b)
            
            
               autorizațiile pentru produsele de protecție a plantelor care conțin ulei de petrol CAS 92062-35-6 nu se mai acordă sau nu se mai reînnoiesc începând cu data publicării prezentei decizii.
            
         Articolul 3
   Orice perioadă de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE este cât mai scurtă posibil și expiră cel târziu la 17 februarie 2011.
   Articolul 4
   Prezenta decizie se adresează statelor membre.
   
      Adoptată la Bruxelles, 17 august 2009.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 168, 27.6.2002, p. 14.
   
      (3)  JO L 379, 24.12.2004, p. 13.
   
      (4)  JO L 15, 18.1.2008, p. 5.